จังหวัดชัยนาท น้ำล้นอ่างเข้าท่วมบ้านเรือน พื้นที่การเกษตร เร่งสำรวจให้ความช่วยเหลือ
มวลน้ำจากอ่างเก็บน้ำห้วยหนองโรง อำเภอเนินขาม จังหวัดชัยนาท ไหลทะลักเข้าท่วมบ้านเรือน พืชสวน ไร่-นา ของชาวบ้านได้รับความเสียหายเป็นวงกว้าง นอกจากนั้นมวลน้ำยังไหลเข้าท่วมพื้นที่ชุมชนวัดเนินขาม ชาวบ้านสัญจรด้วยความยากลำบาก นายอดิสร เกิดโต นายอำเภอเนินขาม สั่งการหน่วยงานปกครองส่วนท้องถิ่นที่เกี่ยวข้อง ลงพื้นที่สำรวจความเสียหายและให้การช่วยเหลือประชาชนที่ได้รับความเดือดร้อนทันที พร้อมเฝ้าติดตามสถานการณ์น้ำอ่างเก็บน้ำห้วยหนองโรงตลอด 24 ชั่วโมงถนนทุกสายในตลาดเนินขามมีน้ำขังเหมือนเป็นลำคลอง และที่บริเวณทางเลี่ยงเมือง ถนนบ้านห้วย-รังกระโดน บริเวณหมู่ 14 ตำบลเนินขาม เป็นอีกจุดหนึ่งที่มีน้ำท่วมถนนลักษณะน้ำไหลผ่าน มีชาวบ้านและเด็กๆ เล่นน้ำกันอย่างสนุกสนาน มีน้ำดื่มและขนมไปนั่งกินเหมือนอยู่ในสถานที่ท่องเที่ยว นั่งแช่น้ำดูน้ำที่ไหลผ่านถนนลงทุ่งนา คล้ายน้ำตกย่อมๆ   สำหรับบ้านเรือนที่ได้รับผลกระทบจากสถานการณ์น้ำดังกล่าว อยู่ระหว่างสำรวจโดยมอบหมายให้กำนันผู้ใหญ่บ้านดำเนินการสำรวจหากพบความเสียหายให้แจ้งทางอำเภอโดยด่วน ในส่วนของพื้นที่การเกษตรมอบทางเกษตรอำเภอเข้าตรวจสอบความเสียหาย เพื่อให้ความช่วยเหลือต่อไป